Mette Reissmann (S), 2014-01-28:
Danmark er et af de lande, der investerer mest i forskning og innovation.
Det er positivt, for vi ved, at innovation er en central drivkraft for vækst, beskæftigelse og velstand.
Og når vi igennem forskning skaber ny teknologi i danske virksomheder, skaber vi også flere arbejdspladser.
Men vi skal selvfølgelig altid være opmærksomme på, om pengene også bruges bedst.
Når Danmark er blandt de lande, som investerer flest penge, skal vi også være et af de lande med flest innovative virksomheder.
Sådan er det desværre ikke i dag, for mange forsknings- og innovationsprojekter kommercialiseres eller implementeres ikke i stor skala.
Det betyder, at den samlede effekt i forhold til vækst og beskæftigelse udebliver.
Det danske forsknings- og innovationssystem har været for kompliceret, og det har været alt for ufleksibelt for brugerne.
Systemet har mange indgange – og det er uhensigtsmæssigt – og overlappende kasser, og forskerne har haft svært ved at finde ud af, hvilket sted de skulle henvende sig, når de har haft gode projekter, som de skulle have vurderet.
Det er ikke, fordi vi fra Socialdemokratiets side mener, at Højteknologifonden ikke har gjort et godt stykke arbejde – ej heller de to råd – men som sagt handler det om at skabe gennemsigtighed og i øvrigt også at lette det for dem, der ønsker at gøre brug af midlerne, der er til stede i fonden.
Derfor er det også glædeligt, at alle Folketingets partier i dag er med til at sikre, at den viden, som vi betaler for, bliver udviklet og i højere grad bliver omsat til konkrete jobs.
Helt konkret vil vi med disse lovforslag skabe et mere smidigt og enkelt system ved at samle en række råd og fonde til en samlet Innovationsfond.
Og ved at oprette én uafhængig fond samler vi de stærkeste og mest innovative forskere og virksomheder i Danmark.
Den vil bestå af folk fra forskningsverdenen såvel som fra det private erhvervsliv, og på den måde binder vi erhvervslivet og forskningsverdenen bedre sammen.
Fondens aktiviteter vil dække hele innovationskæden fra idé til udvikling og have et stærkere fokus på erhvervslivets behov, end de to råd og Højteknologifonden tilsammen har i dag.
Det er vigtigt også at understrege, at der er en bottom-up-tilgang, hvor virksomhedernes behov – måske endda særlig de mindre virksomheders – afgør, hvilke redskaber der tages i brug for at prioritere projekterne.
En samlet fond vil give langt bedre muligheder for sammenhængende satsninger, og en samlet fond vil også qua en slagkraftig bestyrelse have en gennemslagskraft i en skala, der ikke i dag er mulig.
Fondens bestyrelse har det fulde ansvar for fonden og træffer alle beslutninger.
Den er bredt sammensat af erhvervs- og forskningsmæssigt kompetente personer.
Fonden er uafhængig og får et selvstændigt og uafhængigt sekretariat til at betjene sig.
Fonden skal ifølge lovforslaget være evalueret senest i 2018.
Jeg tror på, at vi med oprettelse af Innovationsfonden nu vil se et enklere og mere slagkraftigt system til gavn for alle danskere.
Det er fremsynet politik og noget, der heldigvis er sikret i mange år fremover, fordi alle partier i Folketinget valgte at være med i aftalen.
På den baggrund støtter Socialdemokratiet forslaget.